На основу члана члана 10. и 37. Статута Града Ниша ("Службени лист Града Ниша", број 88/08),

 Скупштина Града Ниша, на седници од \_\_\_\_\_\_\_\_\_\_\_\_\_2013. године, донела је

**О Д Л У К У**

**О ЈАВНИМ ПРИЗНАЊИМА ГРАДА НИША**

**I УВОДНЕ НАПОМЕНЕ**

Члан 1.

 Овом одлуком установљавају се јавна признања Града Ниша и прописују услови и поступак њихове доделе.

Члан 2.

 Јавна признања Града Ниша су:

* НАГРАДА ГРАДА НИША "11. ЈАНУАР",
* НАГРАДА "БРАНКО МИЉКОВИЋ",
* НАГРАДА „СТЕВАН СРЕМАЦ“,
* ЗВАЊЕ ПОЧАСНОГ ГРАЂАНИНА НИША,
* ПОВЕЉА ЗАХВАЛНОСТИ,
* БЛАГОДАРНИЦА ГРАДА НИША "СВЕТИ САВА" и
* НАГРАДЕ НАЈБОЉИМ СТУДЕНТИМА.

**II НАГРАДА ГРАДА НИША "11. ЈАНУАР"**

Члан 3.

 Годишња Награда Града Ниша "11. јануар" је највише признање Града Ниша, које се додељује за изузетна достигнућа којима се афирмише Град у привредним, друштвеним и другим областима.

Члан 4.

 Награда "11. јануар" се може доделити физичком или правном лицу са пребивалиштем, односно седиштем на територији Града Ниша, појединачно или заједнички, без обзира на време и област достигнућа.

Члан 5.

 О додели Награде "11. јануар" одлучује Комисија за награде Града Ниша (у даљем тексту: Комисија за награде), коју именује Скупштина Града Ниша (у даљем тексту: Скупштина).

 Комисија се састоји од председника и четири члана.

 Мандат Комисије за награде идентичан је мандату сазива Скупштине која је именује.

Члан 6.

 Председник Скупштине је, по функцији, председник Комисије за награде.

 У састав Комисије за награде Града Ниша именују се Градоначелник Града Ниша (у даљем тексту: Градоначелник) и представници Универзитета у Нишу, Епархије нишке и Војске Србије.

 Решењем о именовању Комисије за награде именује се заменик председника Комисије за награде, који је по функцији заменик председника Скупштине и заменици чланова Комисије за награде, који се именују из исте структуре.

 Административно-техничке и стручне послове у вези са доделом награде обавља служба надлежна за послове Скупштине.

Члан 7.

 Комисија за награде доноси пословник којим уређује начин свог рада и одлучивања.

Члан 8.

 Јавни позив за подношење предлога за доделу награде објављује се на званичном сајту Града Ниша [www.ni.rs](http://www.ni.rs) и у средствима јавног информисања.

 Начин и време достављања предлога одређује Комисија за награде.

 Предлог за доделу награде може поднети свако физичко или правно лице, као и члан Комисије за награде, уз обавезу свеобухватног образложења предлога.

Члан 9.

 Комисија за награде, на основу примљених предлога, доноси одлуку о додели награде.

 Одлука са детаљним образложењем објављује се на званичном сајту Града Ниша и у средствима јавног информисања.

Члан 10.

 Награда "11. јануар" се састоји од дипломе о додели награде и новчаног износа чију висину, примерену условима времена у коме се награда додељује, на предлог Комисије за награде, утврђује Градско веће Града Ниша (у даљем тексту:Градско веће).

Члан 11.

 Награду "11. јануар" уручује Градоначелник на свечаној седници Скупштине, која се за ту прилику сазива.

**III НАГРАДА ''БРАНКО МИЉКОВИЋ''**

Члан 12.

 Годишња награда „Бранко Миљковић“ додељује се аутору првог издања најбоље књиге поезије објављене на српском језику у претходној години.

Члан 13.

 Јавни позив за избор најбоље књиге поезије и доделу награде „Бранко Миљковић“ расписује Градоначелник јануара месеца, а објављује се на званичном сајту Града Ниша и у средствима јавног информисања.

 Предлог за доделу награде, по јавном позиву жирију може поднети свако физичко или правно лице у року од месец дана од дана објављивања позива преко Нишког културног центра..

 Уз предлог за доделу награда се прилажу примерци књиге поезије којом се конкурише за награду.

 Административно-техничке и стручне послове у вези са доделом награде обавља Нишки културни центар.

Члан 14.

Градоначелник именује жири за доделу награде „Бранко Миљковић“, који се састоји од три члана из реда познатих књижевника и књижевних критичара на период од две продукцијске године.

 Чланови жирија на конститутивној седници бирају председника жирија.

 Жири је самосталан у раду и одлучивању.

Члан 15.

Жири врши избор најбоље књиге поезије и доноси одлуку о додели награде „Бранко Миљковић“.

 Одлуку о додели награде жири доноси већином гласова.

Члан 16.

 Награда ''Бранко Миљковић'' се састоји од повеље и новчаног износа чију висину, примерену условима времена у коме се награда додељује, на предлог жирија утврђује Градско веће.

 Награду уручује Градоначелник на пригодној свечаности.

**IV НАГРАДА „СТЕВАН СРЕМАЦ**“.

Члан 17.

 Годишња награда ''Стеван Сремац'' додељује се аутору првог издања књиге прича или романа писаних српским језиком, а објављених у претходној години.

Члан 18.

 Јавни позив за избор најбоље књиге прича или романа и доделу награде „Стеван Сремац“ расписује Градоначелник јануара месеца, а објављује се на званичном сајту Града Ниша и у средствима јавног информисања.

 Предлог за доделу награде, по јавном позиву жирију може поднети свако физичко или правно лице у року од месец дана од дана објављивања позива, преко Нишког културног центра..

 Уз предлог се прилажу примерци књиге којом се конкурише за награду.

 Административно-техничке и стручне послове у вези са доделом награде обавља Нишки културни центар.

Члан 19.

Градоначелник именује жири за доделу награде „Стеван Сремац“, који се састоји од три члана из реда познатих књижевника и књижевних критичара, на период од две продукцијске године.

 Чланови жирија на конститутивној седници бирају председника жирија.

 Жири је самосталан у раду и одлучивању.

Члан 20.

Жири врши избор најбоље књиге поезије и доноси одлуку о додели награде „Стеван Сремац“.

 Одлуку о додели награде жири доноси већином гласова.

Члан 21.

 Награда ''Стеван Сремац'' се састоји од повеље и новчаног износа чију висину, примерену условима времена у коме се награда додељује, на предлог жирија, утврђује Градско веће.

 Награду уручује Градоначелник на пригодној свечаности.

**V ЗВАЊЕ ПОЧАСНОГ ГРАЂАНИНА НИША**

Члан 22.

 Звање почасног грађанина Ниша додељује се појединцима, нашим или страним држављанима, за достигнућа и дела која значе изузетан допринос развоју и општем напретку нашег града или државе, изградњи хуманих односа међу људима, развоју сарадње, пријатељских, привредних, културних односа између њихових градова и Града Ниша.

Члан 23.

 Звање почасног грађанина Ниша, у виду дипломе, додељује Скупштина на предлог Комисије за награде и уручује је Градоначелник на пригодној свечаности.

**VI ПОВЕЉА ЗАХВАЛНОСТИ**

Члан 24.

 Повеља захвалности се додељује страним физичким и правним лицима, за плодотворну сарадњу и допринос афирмацији Града Ниша.

Члан 25.

 Одлуку о додели Повеље захвалности доноси Градоначелник.

 Повељу захвалности Градоначелник уручује уз пригодан поклон који симболизује историјске, традиционалне, културне, туристичке и друге специфичности Града.

 Одлука о додели Повеље захвалности објављује се у на званичном сајту Града Ниша и у средствима јавног информисања.

.

**VII БЛАГОДАРНИЦА ГРАДА НИША**

**"СВЕТИ САВА"**

Члан 26.

 Благодарница Града Ниша "Свети Сава" је признање Града, које се додељује за изузетан допринос у неговању духовности, вере, милосрђа и истине.

Члан 27.

 Благодарница Града Ниша "Свети Сава" се може доделити појединцу, удружењу или правном лицу.

 Образложен предлог за доделу благодарнице Комисији за награде може поднети свако физичко и правно лице.

Члан 28.

 О додели благодарнице Града Ниша "Свети Сава" одлучује Скупштина, уз претходно мишљење Његовог преосвештенства владике нишког.

 Благодарницу Града Ниша "Свети Сава", коју чини повеља о додели благодарнице, на пригодној свечаности, уручује Градоначелник , 27. јануара, на дан Светог Саве.

**VIII НАГРАДЕ НАЈБОЉИМ СТУДЕНТИМА**

Члан 29.

Награде најбољим студентима факултета Универзитета у Нишу, као јавно признање, додељују се:

-најбољим студентима за постигнут успех у току студија и

-дипломираним студентима са просечном оценом 10 у току студирања.

 Студенту се може доделити само једна од награда из става 1. овог члана.

Члан 30.

Факултети Универзитета у Нишу доносе одлуку о најбољем студенту факултета.

 О приговорима на одлуку о избору најбољег студента факултета одлучује надлежни орган факултета.

Одлука из става 1. овог члана са детаљним образложењем доставља се у писаном облику најкасније до 30. децембра текуће године управи надлежној за послове образовања.

Члан 31.

 Награда дипломираним студентима се додељује студентима који су дипломирали са просечном оценом 10 у години која претходи години у којој се уручује награда.

 Дипломирани студент II степена академских студија мора имати просечну оцену 10 у току студирања на I и II степену студија.

 Факултети Универзитета у Нишу Управи надлежној за послове образовања, најкасније до 30. децембра текуће године достављају податке о студентима који су дипломирали у текућој години са просечном оценом 10 у току студија.

Члан 32.

 Награда најбољим студентима за постигнут успех у току студија се састоји од дипломе и новчаног износа.

 Награда дипломираним студентима са просечном оценом 10 у току студирања се састоји од плакете и новчаног износа.

 Висину новчаног износа награда из става 1. и 2. овог члана, примерену условима времена у коме се награда додељује, на предлог Комисије за подстицај развоја талентованих ученика и студената, утврђује Градско веће, решењем о додели награда.

 Награде се додељују сваке године 27. јануара на дан Светог Саве.

 Награде уручује Градоначелник на пригодној свечаности.

**IX ПРЕЛАЗНЕ И ЗАВРШНЕ ОДРЕДБЕ**

Члан 33.

 Изглед и величину диплома, повеља и плакета, као и ближе услове и поступак за њихову доделу, у складу са овом одлуком, утврђује Градоначелник посебним актом.

Члан 34.

 Диплома, повеља и плакета, као израз јавног признања по овој одлуци, обавезно садржи: име и презиме, односно назив добитника, кратко образложење признања, симбол Града Ниша, потпис Градоначелника, или овлашћеног лица тела које је награду доделило, одговарајући печат, место и датум када је одлучено и друге елементе, што се одређује приликом утврђивања њеног изгледа.

Члан 35.

 Основни подаци о добитницима јавних признања по овој одлуци, уписују се у спомен – књигу коју води служба надлежна за послове Градоначелника, која се стара о њеном вођењу и чувању.

Члан 36.

 Рок за доставу одлука о најбољим студентима факултета Универзитета у Нишу у 2013. години из члана 30. став 3. и података о студентима који су дипломирали у 2013. години са просечном оценом 10 у току студија из члана 31. став 3. је 15.1.2014. године.

Члан 37.

 Ступањем на снагу ове одлуке престаје да важи Одлука о јавним признањима Града Ниша ("Службени лист Града Ниша", број 45/07 и 101/12).

Члан 38.

 Ова одлука ступа на снагу осмог дана од дана објављивања у "Службеном листу Града Ниша".

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_

**СКУПШТИНА ГРАДА НИША**

 Председник

 Проф др Миле Илић

**O б р а з л о ж е њ е**

Правни основ за доношење ове Одлуке садржан је у члану 10. Статута Града Ниша („Службени лист Града Ниша“ број 88/08) којим је прописано да „Град Ниш установљава награде Града, јавна признања и звање почасног грађанина Ниша“.

 Овом Одлуком установаљавају се следећа јавна признања Града Ниша:

* НАГРАДА ГРАДА НИША "11. ЈАНУАР",
* НАГРАДА "БРАНКО МИЉКОВИЋ",
* НАГРАДА „СТЕВАН СРЕМАЦ“,
* ЗВАЊЕ ПОЧАСНОГ ГРАЂАНИНА НИША,
* ПОВЕЉА ЗАХВАЛНОСТИ,
* БЛАГОДАРНИЦА ГРАДА НИША "СВЕТИ САВА" и
* НАГРАДЕ НАЈБОЉИМ СТУДЕНТИМА.

 Решењем Градског већа Града Ниша број 1332-14/2013-03 од 19.9.2013. године, образована је Комисија за припрему Нацрта одлуке о јавним признањима Града Ниша, чији задатак је био да, између осталог, распише Јавни позив за доставу иницијатива и предлога за установљавање јавних признања Града Ниша .

 По овом Јавном позиву поднете су две иницијативе за установаљавање награда и то иницијатива Нишког културног центра за установаљавање награде „Стеван Сремац“ аутору првог издања књиге прича или романа писаних српским језиком, а објављених у претходној години и иницијатива Живојина Станисављевића за установаљавање награде „Учитељ Таса“ за достигнуће у културно просветном животу.

 Комисија за припрему Нацрта Одлуке о јавним признањима Града Ниша је размотрила поднете иницијативе и заузела став да би требало, у складу са предлогом Нишког културног центра установити награду „Стеван Сремац“ аутору првог издања књиге прича или романа писаних српским језиком, а објављених у претходној години, имајући у виду да се већ додељује награда „Бранко Миљковић“ аутору првог издања најбоље књиге поезије објављене на српском језику у претходној години.

 Ово тим пре што је Стратегијом културног развоја Града Ниша 2012-2015 у поглављу 11 Књижевност, 11.1. циљеви у књижевности, 11.1.2. награде, предвиђено установаљавање награде „Стеван Сремац“ као градске награде. Осим тога, награда је и до сада додељивана од стране Нишког културног центра и за ову награду су опредељивана средства Одлукама о буџету Града Ниша.

 Поводом предлога за установаљавање награде „Учитељ Таса“, став Комисије за израду Нацрта Одлуке о јавним признањима Града Ниша је да у овом тренутку не би требало установити ову награду.

На иницијативу председника Скупштине Града Ниша да се дипломираним студентима са просечном оценом 10 у току студирања додељује истоветна новчана награда као и најбољим студентима факултета Универзитета у Нишу, установљена је и oва награда.

 Што се тиче финансијског аспекта реализације Одлуке, према досадашњем искуству из претходних година, за доделу новчаних износа награда потребна су средства у следећем износу:

* НАГРАДА ГРАДА НИША "11. ЈАНУАР".........................................................500.000 дин.
* НАГРАДА "БРАНКО МИЉКОВИЋ"...............................................................300.000 дин.
* НАГРАДА „СТЕВАН СРЕМАЦ“.......................................................................240.000 дин.
* ЗВАЊЕ ПОЧАСНОГ ГРАЂАНИНА НИША,
* ПОВЕЉА ЗАХВАЛНОСТИ,
* БЛАГОДАРНИЦА ГРАДА НИША "СВЕТИ САВА" и
* НАГРАДЕ НАЈБОЉИМ СТУДЕНТИМА

 -Награде најбољим студентима факултета Универзитета у Нишу ..........650.000 дин.

 -Награде дипломираним студентима са просечном оценом 10 ................350.000 дин.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Укупно 2.040.000 дин.

 Напомињемо да су се, према подацима из Службе за послове Скупштине Града Ниша, награде поводом 11. јануара исплаћивале у укупном, бруто износу од 500.000 динара.

 Награде „Бранко Миљковић“ и „Стеван Сремац“ су се додељивале и исплаћивале преко Нишког културног центра, на чијим позицијама су у 2013. години била планирана средства у бруто износу од укупно 540.000 динара.

 Награде најбољим студентима 13 факултета Универзитета у Нишу исплаћиване су преко Управе за образовање, културу, омладину и спорт у износу од по 50.000 динара, што укупно износи 650.000 динара.

 Овом Одлуком предложено је установљавање награде дипломираним студентима који су дипломирали са просечном оценом 10 у току целих студија, у новчаном износу као и код најбољих студената факултета Универзитета у Нишу. У овом тренутку, пошто није завршена календарска година, није познат број студената који су дипломирали са просечном оценом 10, али је као планска величина дат износ од 350.000 динара на нивоу из 2013. године.

Очекује се да финансијски ефекти примене ове Одлуке у наредне две године буду на истом нивоу.

На основу изложеног, предлаже се доношење Одлуке о јавним признањима Града Ниша.

НАЧЕЛНИК

 Управе за образовање, културу, омладину и спорт

 Jeлица Велаја